ཨ་ཕ་དགོད་བཞིན་དུ།ང་ལ་དགོས་པ་མ་རེད་ཟེར་བ་དང་དེ་ནས་ང་ལ་བལྟས་ཏེ།སྒོར་མོ་བསགས་ཏེ་རྗེས་སུ་མནའ་མ་ཞིག་ལེན་པར་གྲ་སྒྲིག་བྱེད་དགོས་ཟེར།ཁོའི་སྐད་ཆ་དེས་མ་ཡར་གྱི་འཛུམ་མདངས་སླར་གསོས་ཏེ་ཁྱིམ་ནང་ཧྲིལ་བོ་སྤྲོ་སྣང་ཆིལ་ལེར་གྱུར་སོང་།ཡིན་ན་ཡང་ང་རང་སྤྲོ་སྣང་སྐྱེས་དོན་ནི་ཨ་ཕས་ང་ལ་མི་རོ་རྩེ་སྒྲུང་ཉོས་ཡོང་བ་དེ་ཡིན་པ་ལས་མ་འོང་བར་ཆུང་མ་ཞིག་ལེན་རྒྱུ་ཡིན་ཟླ་བའི་ཕྲེང་བར་བས་ག་ལ་ཡིན།གང་ལྟར་ད་ནི་ལྷ་མོ་གནས་ཡུལ་གཞན་ལ་འགྲོ་རྩིས་ཡོད་ཅིང་ངའི་མ་འོངས་བའི་ཆུང་མར་འགྱུར་ཐབས་བྲལ་བ་ཡིན་པས་ང་ལ་གཞན་པའི་ཆུང་མ་ཞིག་མཁོ་དོན་ཅི་ཡང་མེད།ང་རང་ཡང་མ་སངས་ཡ་རུ་ཁ་ཁྲ་ལྟར་ཕྱོགས་མེད་རྒྱལ་ཁམས་ཉུལ་ནས་སེམས་ཅན་ལ་ཕན་འདོགས་ཤིང་གནོད་འདྲེ་འདུལ་མཁན་ཞིག་བྱེད་འདོད།ཁོ་ལའང་ཆུང་མ་མེད་པ་མ་ཡིན་ནམ་སྙམ།